Zóna A

Zóna A je bratislavská panková kapela, ktorá vznikla v roku 1984 z členov skupín Paradox a Ex-Tip (prvotne Tip, posledne Extip).

História 
Počas komunistického režimu nemohla verejne (až na pár výnimiek) koncertovať, ŠtB jej rušila koncerty, kapelníci boli častými návštevníkmi na Verejnej bezpečnosti. V tomto období skupina nesmela oficiálne vydať žiaden album, piesne sa preto po Slovensku šírili na neoficiálnych nosičoch bez účasti oficiálneho vydavateľstva Opus.
Piesne Janko, Prečo je život taký?, Pivo a Cigánsky problém sa stali istým druhom protestu. Objavovali sa v nich dobové politické témy, ako špehovanie (napr. v skladbe Muž s kožušinovým límcom) či narážky na socialistický internacionalizmus (Nech žijeme!).

Prvý album Potopa vyšiel v roku 1990. So zmenou režimu záujem o Zónu A na chvíľu opadol. V roku 1993 skupina vydala nový album Nie je to také zlé. O rok neskôr vydala kapela ďalší album Útok na špicu hitparády podľa rovnomennej skladby. Obsahoval najmä skladby nahraté pre dva televízne filmy: „Zóna A“ („Príbeh slečny N“) z r. 1985 a „Nezmením sa!“ z r. 1989. Obidva filmy boli socialistickou cenzúrou zakázané a odvysielané až po revolúcii.

Po dvojročnej odmlke vyšiel v roku 1996 radový album V životnej forme. V tomto období sa Zóna A pridala k aktivitám divadla Stoka proti Vladimírovi Mečiarovi.

V roku 1999 Zóna A vydala výberový album starých nahrávok s názvom Nech žijeme!, ktorý obsahuje demonahrávky z rokov 19881989.

V roku 2000 vyšiel album Nikto nevie jak to dopadne, ktorý obsahoval 16 nových skladieb. Kritika ocenila skladby Možno a Nádherná zákerná, kde na klavíri hosťuje Jaroslav Filip.
Po vydarenom albume prichádza v tvorbe prestávka. Je však vyplnená viacerými vydarenými koncertmi v Stoke, na pankových festivaloch a predovšetkým každoročne na festivale Pohoda, kde skupina roky patrila k najväčším lákadlám s výbornou odozvou. Pamätný je koncert na festivale Rámus vo Svätom Jure (tzv. „Peklo vo Svätom Jure“ v roku 2003, ktorý bol prerušený zásahom policajných kukláčov).

V roku 2004 vyšiel zatiaľ posledný radový album Na predaj. Zo štrnástich nových skladieb zaujme predovšetkým song Ideálny svet. Typická poetika Zóny A ostala zachovaná, nie je zaťažená pretvárkou a pózami, ktoré sú komerčným kapelám často vlastné. Videoklip k piesni Bratislavské dievčatá sa v roku 2006 umiestnil na popredných miestach v televíznych hitparádach v TV Markíza či TV Musicbox.

V roku 2005 sa členovia kapely objavili v 34-dielnom televíznom seriáli STV Rodinné tajomstvá. V ňom prvýkrát oficiálne odzneli pieseň Chlieb (pieseň Chleba v cenzurovanej podobe) a tiež tanečná verzia legendárnej skladby Nezmením sa!, ktorú naspievala mladá speváčka Luloo s Koňýkom.

Na jar 2007 skupina vydala nový výberový album Klenoty a odpadky s raritnými skladbami z obdobia rokov 19912000, ktorý je určený hlavne pre zberateľov a verných fanúšikov. Veľmi pekný búklet majú na svedomí Revo a Koňýk, obsahuje texty a komentáre ku všetkým skladbám. K piesni Prečo to tak vždycky skončí? z tohto albumu bol nakrútený prvý animovaný videoklip v histórii skupiny, ktorý mal premiéru po koncertoch Zóny A v bratislavskom klube Randal 25. a 26. 9. 2009 a následne na českej hudobnej stanici Óčko TV.

V roku 2010 vydáva Zóna A výberový album Všetko najlepšie! (EMI Music ), ktorý obsahuje 3 nové skladby. Nasleduje množstvo koncertov na domácej ako aj zahraničnej scéne. V roku 2014 Zóna A oslávila 30 rokov svojej kariéry. Aktuálne sa pripravuje nový radový album. Začiatkom roka 2016 odchádza Lump a Tuleň, nahradzujú ich Vajco (bicie) a Ozi (basgitara). Apríl 2018 prichádza nový gitarista Martin Polák, Revo prechádza na basu.

Diskografia 
 Potopa, 1990 – Opus (LP, MC), 2004 - Inflagranti Records (CD, MC)
 Nie je to tak zlé, 1993 – ANK (CD, MC), 2000 – Inflagranti Records (CD, MC), 2016 - Inflagranti Records (LP)
 Útok na špicu hitparády, 1994 – Pavián Records (CD, MC)
 V životnej forme, 1996 – EMI (CD, MC), 2016 - Inflagranti Records (CD), 2018 - Inflagranti Records (LP)
 Nech žijeme!, 1999 – Inflagranti Records (CD, MC)
 Nikto nevie jak to dopadne, 2000 – EMI (CD, MC), 2016 - Inflagranti Records (CD), 2019 - Inflagranti Records (LP)
 Na predaj, 2004 – Inflagranti Records (CD, MC), 2017 - Inflagranti Records (LP)
 Klenoty a odpadky, 2007 – Inflagranti Records (CD)
 Všetko najlepšie!, 2010 – EMI (CD), 2021 - Inflagranti Records (CD, LP) - výberovka 24 songov + 3 novinky

Single Zóny A 
 Súčasť stroja, 1993 – Incognito Records (7" EP)
 Chlapi, 1995 – Incognito Records (7" EP)
 Split: Zóna A / Vandali, 2005 – Gorecult/ Inflagranti Records (7" EP)
 Paradox – Nezmestíme sa do svojej kože / Všetko je prázdne, 2005 – Inflagranti Records (CD)
Paradox bol predchodcom Zóny A. CD obsahuje kompletné prvé dve demokazety z rokov 19821983.

Zostava kapely

Súčasná zostava 
 Koňýk (Peter Schredl) – spev (1984súčasnosť)
 Revo (Martin Revický) – gitara, basa (2002súčasnosť)
 Martin Polák – gitara (2018súčasnosť)
 Vajco (Rudolf Zelenay) – bicie (2016súčasnosť)

Bývalí členovia 
 Lump Čupe (Miro Lederleitner) – basa (19912016)
 Leďo (Jaro Lederleitner) – gitara (19842002)
 Sveťo Korbeľ – gitara (19841988)
 Braňo Alex – basa (19841990)
 Elvis (Ľudovít Gálka) – akordeón (19881990)
 Miki Mikuška – basa (19901991)
 Tibor Čech – bicie (19901991)
 Mikko (Miro Šimboch) – bicie (19912008)
 Tuleň (Tomáš Vojtek) – bicie (20082016)

Externé odkazy 
 Domovská stránka Zóny A
 Neoficiálna stránka Zóny A

 
Hudobné skupiny z 1984
Slovenské punkrockové hudobné skupiny